b"\n_START_ARTICLE_\nFont de la Merc\xc3\xa8\n_START_SECTION_\nEntorn\n_START_PARAGRAPH_\nDes de la font es pot observar el bosc de ribera del torrent de Can Gurri (verns principalment, per\xc3\xb2 tamb\xc3\xa9 plataners, falgueres aquilines, oms i equisets), juntament amb algun alzinar mixt d'alzina i roure martinenc. \xc3\x89s un indret de reproducci\xc3\xb3 de salamandres i t\xc3\xb2tils, aix\xc3\xad que hom recomana de no embrutar l'aigua.\n_START_SECTION_\nDescripci\xc3\xb3\n_START_PARAGRAPH_\nLa font naix de dues mines situades a una al\xc3\xa7ada lleugerament superior. L'aigua no \xc3\xa9s potable, raja gaireb\xc3\xa9 tot l'any i es recull en un dip\xc3\xb2sit, situat a pocs metres de la font, que es canalitza cap a la resid\xc3\xa8ncia de Can Girona. _NEWLINE_La font presenta un mur d'obra revestit de pissarra, i l'aigua raja per un broc met\xc3\xa0l\xc2\xb7lic. La pica t\xc3\xa9 forma semicircular , aplega l'aigua en un petit toll i un embornal la retorna a la s\xc3\xa8quia m\xc3\xa9s avall. El lloc fou restaurat l'any 1993.\n_START_SECTION_\nCuriositats\n_START_PARAGRAPH_\nHi ha una llegenda referent a aquesta font: hom diu que mentre talaven una alzina a prop de la font, dos llenyataires van observar que la seua serra manual de vaiv\xc3\xa9 s'encallava i no aconseguien acabar de tombar l'arbre. Van avisar el capat\xc3\xa0s, que va fer-hi una ullada i els va dir que ho deixessin estar i en comencessin una altra, ja que havia observat una lluentor daurada entre la serradura. L'endem\xc3\xa0 l'alzina era tombada del tot, el tronc era buit per dins i al capat\xc3\xa0s no se'l va veure mai m\xc3\xa9s.\n_START_SECTION_\nAcc\xc3\xa9s\n_START_PARAGRAPH_\n\xc3\x89s ubicada a Santa Maria de Martorelles: a la pista que puja des de Martorelles cap a Can Girona i ressegueix despr\xc3\xa9s el torrent de Can Gurri. La font \xc3\xa9s a 1,3 km del punt on s'acaba l'asfalt i comen\xc3\xa7a la pista de terra. Coordenades: x=439189 y=4597081 z=225."